ΓΡΑΠΤΗ ΕΡΩΤΗΣΗ E-0387/99

υποβολή: Karl von Wogau (PPE) προς την Επιτροπή

(1 Μαρτίου 1999)

Θέμα: Αναγνώριση πανεπιστημιακού διπλώματος στην Ισπανία

Γνωρίζει η Επιτροπή ότι στην Ισπανία για την αναγνώριση πανεπιστημιακού διπλώματος εμπορικών επιστημών "Diplomkauffrau" του Ελεύθερου Πανεπιστημίου του Βερολίνου απαιτείται επιπρόσθετα εκτός από την επικυρωμένη μετάφραση του διπλώματος και της διοικητικής επικύρωσής του για τη χρησιμοποίηση στο εξωτερικό η προσκόμιση της αναλυτικής βαθμολογίας των επιμέρους μαθημάτων καθόλη τη διάρκεια των σπουδών. Σε περίπτωση που δεν προσκομίζεται η αναλυτική βαθμολογία για κάθε μάθημα, απαιτούνται συμπληρωματικές σπουδές. Εξάλλου, και χωρίς αυτό το πρόβλημη η διαδικασία έγκρισης απαιτεί 10-12 μήνες.

Συμμερίζεται η Επιτροπή την άποψη ότι τούτο δεν συμβιβάζεται με τους κανόνες της Ευρωπαϊκής Ένωσης για την αμοιβαία αναγνώριση τίτλων σπουδών και τι προτίθεται να πράξει η Επιτροπή προκειμένου να υλοποιηθεί η εν λόγω βασική αρχή;

Απάντηση του κ. Monti εξ ονόματος της Επιτροπής

(6 Μαΐου 1999)

Η Επιτροπή γνωρίζει ότι η αναγνώριση των πανεπιστημιακών διπλωμάτων είναι συχνά χρονοβόρα. Το αν τούτο είναι σύμφωνο με τις κοινοτικές διατάξεις περί αμοιβαίας αναγνώρισης των διπλωμάτων εξαρτάται τελικά από το σκοπό ο οποίος επιδιώκεται με την αναγνώριση.

Ο τομέας της αναγνώρισης των ακαδημαϊκών τίτλων εμπίπτει στην αρμοδιότητα των κρατών μελών, ενώ ο ρόλος της Κοινότητας περιορίζεται απλώς στην παροχή σχετικής ενθάρρυνσης και υποστήριξης (άρθρο 149 της Συνθήκης ΕΚ (πρώην άρθρο 126)). Στα πλαίσια αυτά, το Συμβούλιο μπορεί να εγκρίνει συστάσεις και αποφάσεις αποκλειομένης, ωστόσο, οποιασδήποτε εναρμόνισης των νόμων και των ρυθμίσεων των κρατών μελών. Δεδομένου ότι η εξεταζόμενη υπόθεση αφορά την αναγνώριση διπλώματος για την απόκτηση περαιτέρω προσόντων, η απάντηση θα έπρεπε να είναι ότι στο κοινοτικό δίκαιο δεν περιλαμβάνεται ειδική ρύθμιση όσον αφορά τη συγκεκριμένη περίπτωση(1).

Η απόφαση θα ήταν ενδεχομένως διαφορετική αν η αναγνώριση του διπλώματος αποσκοπούσε στην άσκηση ενός νομοθετικά κατοχυρωμένου επαγγέλματος (και, πιθανόν, στην απονομή του αντίστοιχου επαγγελματικού τίτλου). Στην περίπτωση αυτή, θα μπορούσε να εφαρμοσθεί η οδηγία 89/48/ΕΟΚ του Συμβουλίου(2). Σύμφωνα με τις διατάξεις της εν λόγω οδηγίας, το κράτος μέλος υποδοχής δύναται να ελέγχει μόνο αν υφίστανται ουσιαστικές διαφορές μεταξύ των σπουδών που πραγματοποίησε ο αιτών στο κράτος μέλος προέλευσής του και των αντίστοιχων απαιτήσεων του κράτους μέλους υποδοχής. Η διαδικασία ελέγχου μιας αίτησης για την άσκηση ενός νομοθετικά κατοχυρωμένου επαγγέλματος πρέπει να διεξάγεται το συντομότερο δυνατό και να ολοκληρώνεται - με την έκδοση αιτιολογημένης απόφασης της αρμόδιας αρχής - το αργότερο τέσσερις μήνες μετά την υποβολή του συνόλου των σχετικών δικαιολογητικών. Σύμφωνα με έγγραφο εργασίας το οποίο συνέταξε η Επιτροπή Συντονισμού, το κράτος μέλος υποδοχής μπορεί να ζητήσει την υποβολή επικυρωμένης μετάφρασης των αντίστοιχων εγγράφων.

Η πρώτη προϋπόθεση για την επίκληση της ανωτέρω οδηγίας είναι να κατοχυρώνεται νομοθετικά στο κράτος μέλος υποδοχής το επάγγελμα το οποίο επιθυμεί να ασκήσει ο αιτών (δηλαδή η ανάληψη ή η άσκηση της αντίστοιχης επαγγελματικής δραστηριότητας στο εν λόγω κράτος μέλος να ρυθμίζεται από νομοθετικές ή διοικητικές διατάξεις όσον αφορά την κατοχή διπλώματος). Η δεύτερη προϋπόθεση είναι ο/η αιτών(ούσα) να διαθέτει τα απαιτούμενα προσόντα για την άσκηση του επαγγέλματος στο κράτος μέλος προέλευσής του/της ή, στην περίπτωση που το επάγγελμα δεν είναι νομοθετικά κατοχυρωμένο στο εν λόγω κράτος μέλος, να διαθέτει διετή τουλάχιστον σχετική εμπειρία. Μόνο εφόσον συντρέχουν οι δύο αυτές προϋποθέσεις μπορεί να τύχει εφαρμογής η προαναφερθείσα προθεσμία.

Συνεπώς, κεφαλαιώδους σημασίας είναι τόσο το επάγγελμα που ο μετακινούμενος εργαζόμενος ασκούσε ή του επιτρεπόταν να ασκήσει στο κράτος μέλος προέλευσής του, όσο και το επάγγελμα το οποίο επιθυμεί να ασκήσει στο κράτος μέλος υποδοχής(3). Η Επιτροπή, εφόσον της παρασχεθούν περαιτέρω πληροφορίες και αποδειχθεί η δυνατότητα εφαρμογής της οδηγίας 89/48/ΕΟΚ, θα έλθει σε επαφή με τις αρμόδιες ισπανικές αρχές.

(1) Ωστόσο, όσον αφορά την κατοχή ακαδημαϊκού διπλώματος σε άλλο κράτος μέλος, το Δικαστήριο στην απόφασή του της 31ης Μαρτίου 1993 αποφάνθηκε ότι, βάσει των άρθρων 48 και 52 της Συνθήκης ΕΚ (άρθρα 39 και 43 της Συνθήκης ΕΚ μετά τη Συνθήκη του Άμστερνταμ), μοναδικός στόχος της διοικητικής διαδικασίας για την αναγνώριση των ακαδημαϊκών τίτλων που απονέμονται μετά τη συμπλήρωση ενός κύκλου μεταπτυχιακών σπουδών είναι να ελεγχθεί αν το μεταπτυχιακό δίπλωμα (περιλαμβανομένου του διδακτορικού) χορηγήθηκε νομότυπα (Υπόθεση C-19/92 (Kraus), Συλλογή της νομολογίας του Δικαστηρίου 1993 σελίδα I-1663).

(2) Οδηγία 89/48/ΕΟΚ του Συμβουλίου της 21ης Δεκεμβρίου 1988 σχετικά με ένα γενικό σύστημα αναγνώρισης των διπλωμάτων τριτοβάθμιας εκπαίδευσης που πιστοποιούν επαγγελματική εκπαίδευση ελάχιστης διάρκειας τριών ετών, ΕΕ L 19 της 24.1.1989.

(3) Αν, παραδείγματος χάριν, ένας γερμανός κάτοχος διπλώματος εμπορικών επιστημών επιθυμεί να ασκήσει το επάγγελμα του "economista", που είναι μεν νομοθετικά κατοχυρωμένο στην Ισπανία αλλά για το οποίο δεν υφίσταται άμεσα συγκρίσιμο επάγγελμα στη Γερμανία, θα πρέπει να ελεγχθεί το είδος και η έκταση της προηγούμενης επαγγελματικής δραστηριότητας στη Γερμανία.